ລັດຖະບານ​ລາວ ​ພ້ອມແລ້ວ ​ທີ່​ຈະ​ເຊື່ອມຕໍ່ ທາງ​ລົດ​​ໄຟ ກັບຈີນ ​ແລະໄທ
ທ່ານ ສົມ​ສະຫວາດ ​ເລັ່ງສະຫວັດ ຮອງ​ນາຍົກລັດຖະມົນຕີ ​ໄດ້​ໃຫ້ການ​ຢືນຢັນ​ວ່າ ລາວ ​ແລະ ​ຈີນ ຍັງ​ຄົງ​ສືບ​ຕໍ່​​ເຈລະຈາ ​ເພື່ອ​ຕົກລົງ​ກັນ​ ກ່ຽວ​ກັບ​ແບບ​ກໍ່ສ້າງ ​ທາງ​ລົດ​ໄຟ​ໃນ​ລາວ.
ລັດຖະມົນຕີລາວ ຢືນຢັນວ່າ ລັດຖະບານລາວພ້ອມທີ່ຈະເຊື່ອມຕໍ່ ທາງລົດໄຟກັບຈີນ ແລະ ໄທ ໂດຍມີຄວາມຫວັງ ຈະສາມາດຕົກລົງ ກັບຈີນ ກ່ຽວກັບແບບກໍ່ສ້າງ ແລະ ເງິນທຶນກູ້ຢືມໄດ້ໃນໄວໆນີ້ ສືບເນື່ອງຈາກການທີ່ລັດຖະບານຈີນ ແລະ ໄທ ໄດ້ຕົກລົງທີ່ຈະຮ່ວມກັນພັດທະນາເສັ້ນທາງລົດໄຟ ລະບົບລາງຄູ່ຂະໜາດກວ້າງ 1 435 ແມັດ ທີ່ມີຄວາມໄວລະດັບປານກາງ ດ້ວຍເປົ້າໝາຍ ທີ່ຈະເຊື່ອມຕໍ່ເສັ້ນທາງລົດໄຟດັ່ງກ່າວ ເຂົ້າຫາກັນໃນອະນາຄົດອັນໃກ້ນີ້ ກໍໄດ້ເປັນຜົນເຮັດໃຫ້ທາງການລາວໄດ້ອອກມາສະແດງເຖິງຄວາມພ້ອມ ທີ່ຈະເປັນສ່ວນໜຶ່ງ ໃນເປົ້າໝາຍດັ່ງກ່າວນີ້ ດ້ວຍເຊັ່ນກັນ ທັງນີ້ ໂດຍ ທ່ານ ສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນຳຂົງເຂດເສດຖະກິດ ການຜະລິດ ແລະຈະລາຈອນສິນຄ້າ ໄດ້ໃຫ້ການຢືນຢັນກັບ ວີໂອເອ ທາງ ໂທລະສັບວ່າ ໃນປັດຈຸບັນ ຄະນະຮັບຜິດຊອບຂອງລັດຖະບານລາວ ແລະຈີນ ຍັງຄົງສືບ ຕໍ່ການເຈລະຈາ ເພື່ອຕົກລົງກັນກ່ຽວກັບແບບກໍ່ສ້າງທາງລົດໄຟໃນລາວ ລວມເຖິງການ ກຳນົດ ສັດສ່ວນ ໃນການລົງທຶນ ແລະການຫາແຫລ່ງເງິນທຶນກູ້ຢືມ ໃນຈີນອີກດ້ວຍ ດັ່ງທີ່ ທ່ານ ໄດ້ໃຫ້ການຊີ້ແຈງວ່າ: ກ່ອນໜ້ານີ້ ພົນເອກ ປຣະຍຸດ ຈັນໂອຊາ ນາຍົກລັດຖະມົນຕີ ແລະ ຫົວໜ້າຄະນະຮັກສາຄວາມສະຫງົບແຫ່ງຊາດໄທ ໄດ້ຖະແຫລງຢືນຢັນວ່າເສັ້ນທາງລົດໄຟລະບົບລາງຄູ່ໃນໄທ ທີ່ຈະເຊື່ອມຕໍ່ກັບລາວ ແລະຈີນນັ້ນ ຈະມີຢູ່ 3 ເສັ້ນທາງດ້ວຍກັນ ກໍຄືເສັ້ນທາງບາງກອກ- ໂຄຣາດ-ໜອງຄາຍ ກັບເສັ້ນທາງທ່າເຮືອມາບຕາພຸດ-ໂຄຣາດ-ໜອງຄາຍ ແລະ ເສັ້ນທາງ ຣະຢອງ-ບາງກອກ-ໂຄຣາດ-ໜອງຄາຍ ທີ່ຈະເຊື່ອມຕໍ່ກັບນະຄອນຫລວງວຽງຈັນ ຂອງ ລາວ ຕໍ່ໄປຍັງຈີນ ຊຶ່ງຄາດວ່າ ຈະເຊື່ອມຕໍ່ກັນໄດ້ຕະຫລອດເສັ້ນທາງພາຍໃນປີ 2022 ທາງດ້ານ ທ່ານນາງ ວິໄລຄຳ ໂພສາລາດ ລັດຖະມົນຕີຊ່ວຍ ວ່າການ ກະຊວງໂຍທາທິກນ ແລະຂົນສົ່ງ ໄດ້ຖະແຫລງຢືນຢັນ ວ່າ ການເຈລະຈາລະຫວ່າງ ຄະນະຜູ້ຕ່າງໜ້າລັດຖະບານລາວ ກັບຈີນ ກ່ຽວກັບການກໍ່ສ້າງທາງລົດໄຟ ເພື່ອເຊື່ອມຕໍ່ຈາກຈີນມາ ລາວ ຍັງສືບຕໍ່ການເຈລະຈາຢູ່ເລື້ອຍມາຈົນເຖິງປັດຈຸບັນ ໂດຍ ນາຍົກລັດຖະມົນຕີຂອງທັງ 2 ປະເທດໄດ້ແຕ່ງຕັ້ງ ຄະນະກຳມະ ການ ຂອງແຕ່ລະຝ່າຍຕົນຂຶ້ນມາຮັບຜິດຊອບ ການເຈລະຈາ ເປັນການສະເພາະ ໃນການຮ່ວມມືດັ່ງກ່າວນີ້ ແຕ່າຢ່າງໃດກໍຕາມ ທ່ານນາງ ວິໄລຄຳ ກໍບໍ່ສາມາດທີ່ຈະໃຫ້ການ ຄາດໝາຍໄດ້ວ່າ ການເຈລະຈາລະຫວ່າງຄະນະຮັບຜິດຊອບ ຂອງ ທາງການລາວ ແລະ ຈີນ ຈະຕ້ອງໃຊ້ເວລາອີກຍາວນານເທົ່າໃດແທ້ ຫາກແຕ່ກໍມີຄວາມຫວັງວ່າ ທາງການຂອງທັງ 2 ຝ່າຍຈະສາມາດຕົກລົງກັນໄດ້ໃນທີ່ສຸດ ເນື່ອງຈາກວ່າຜູ້ນຳລັດຖະບານລາວ ແລະ ຈີນ ຕ່າງກໍໄດ້ໃຫ້ຄວາມສຳຄັນຢ່າງຍິ່ງກັບແຜນການກໍ່ສ້າງທາງລົດໄຟເພື່ອເຊື່ອມຕໍ່ລະຫວ່າງກັນ ດັ່ງທີ່ທ່ານນາງ ວິໄລຄຳ ໄດ້ໃຫ້ການຢືນຢັນວ່າ: ທາງດ້ານ ທ່ານຫລີ ເຄີ້ສຽງ ນາຍົກລັດຖະມົນຕີຈີນ ກໍໄດ້ຢືນຢັນວ່າ ຈະເລັ່ງລັດໃຫ້ມີການ ເຈລະຈາ ລະວ່າງລາວກັບຈີນ ເພື່ອຕົກລົງ ກ່ຽວກັບແຜນການກໍ່ສ້າງທາງລົດໄຟໃນລາວ ໃຫ້ໄວທີ່ສຸດ ໂດຍເປັນການຢືນຢັນໃນໂອກາດທີ່ ທ່ານທອງສິງ ທຳມະວົງ ນາຍົກ ລັດຖະມົນຕີ ລາວ ໄດ້ເດີນທາງໄປຢ້ຽມຢາມປະເທດຈີນ ຢ່າງເປັນທາງການ ໃນຊ່ວງ ຕົ້ນເດືອນເມສາ 2014 ທີ່ຜ່ານມາ ນາຍົກລັດຖະມົນຕີຈີນ ຢືນຢັນດ້ວຍວ່າ ການເຈລະຈາຮອບໃໝ່ ຈະມີການກຳນົດຮູບແບບ ການຮ່ວມມື ທີ່ມີປະສິດທິພາບ ແລະ ທຸກຝ່າຍໄດ້ຮັບຜົນປະໂຫຍດ ຢ່າງຍຸຕິທຳ ແລະ ສອດຄ້ອງກັບສະພາບ ທີ່ເປັນຈິງ ໂດຍຈີນໄດ້ແຕ່ງຕັ້ງຄະນະຮັບຜິດຊອບ ໃນການສຶກສາຄວາມເປັນໄປໄດ້ ຂອງໂຄງການອີກເທື່ອໃໝ່ແລ້ວ ທັງນີ້ ກໍເນື່ອງຈາກທາງການຈີນ ເຫັນວ່າລົດໄຟຄວາມໄວສູງ ອາດຈະບໍ່ເໝາະສົມກັບການພັດທະນາເສດຖະກິດຂອງລາວອີກດ້ວຍ ຈຶ່ງເຮັດໃຫ້ທາງການຈີນສະເໜີ ໃຫ້ປັບປ່ຽນ ຈາກລົດໄຟຄວາມໄວສູງ ມາເປັນລົດໄຟຄວາມໄວປານກາງ ລະບົບລາງຄູ່ ທີ່ຂະບວນໂດຍສານມີຄວາມໄວ 160 ກິໂລແມັດ ແລະ ຂະບວນຂົນສົ່ງສິນຄ້າ ກໍມີຄວາມໄວ 120 ກິໂລແມັດ ຕໍ່ຊົ່ວໂມງຕາມລຳດັບ